FCSB a câștigat trofeul Cupei Elitelor U17 după finala cu Farul care a avut loc joi, 16 mai, la Centrul Național de Fotbal Buftea. Clubul roș-albastru s-a impus la limită, scor 1-0, grație golului marcat de David Popa, noul „diamant” al lui Gigi Becali, în minutul 89.
FCSB și-a adjudecat trofeul Cupei Elitelor U17 după o finală extrem de echilibrată cu Farul. Singurul gol al duelului a fost marcat pe final de David Popa. Atacantul în vârstă de 17 ani a înscris spectaculos la vinclu cu un șut de la marginea careului.
Mingea a lovit bara transversală după care a intrat în plasa porții apărate de Andrei Maer. VEZI VIDEO AICI. Astfel, Gică Hagi se confruntă cu un nou eșec în actuala stagiune. Farul ar putea rata clasarea pe un loc de cupe europene la finalul sezonului în SuperLiga.
De asemenea, Farul U18 a pierdut finala Cupei României pe Stadionul „Municipal” din Sibiu împotriva celor de la U Cluj, scor 1-2. În semifinalele Cupei Elitelor U17, FCSB a trecut de UTA Arad, scor 2-1, în timp ce Farul a eliminat-o pe AFK Csikszereda, scor 6-1.
FANATIK l-a remarcat pe David Popa încă din 2019, atunci când Gigi Becali plătea suma de 20.000 de euro pentru a-l aduce pe micul fotbalist de la Luceafărul Cluj. Supranumit „Messi de România”, David Popa cucerea trofee pe bandă rulantă la nivel de club.
David Popa este noua „perlă” a lui Gigi Becali la FCSB. Tânărul fotbalist care evoluează pe postul de extremă dreapta a fost luat la echipa mare și a debutat în tricoul „roș-albastru” la nivelul SuperLigii în Universitatea Craiova – FCSB, scor 2-0, în etapa a 8-a din play-off.
De asemenea, David Popa a prins aproximativ 10 minute în înfrângerea FCSB-ului, scor 0-1 cu CFR Cluj, în penultima etapă a sezonului din play-off-ul SuperLigii. De precizat că, la ambele meciuri, FCSB a evoluat fără presiune după titlul câștigat matematic grație victoriei cu Farul, scor 2-1.
Nicolae Dică, fost antrenor la FCSB, a fost cel care l-a „promovat” pe David Popa la echipa mare a roș-albaștrilor. Tehnicianul a făcut dezvăluirea în direct la FANATIK SUPERLIGA. ”Când am fost acolo, nea Gigi, l-am adus și eu la prima echipă pe Popa, dar după două săptămâni a făcut entorsă.
E un copil bun. Tatăl lui e la centrul de copii și juniori”, spunea Nicolae Dică. Mihai Stoica l-a lăudat pe David Popa după evoluția din meciul cu Universitatea Craiova. Oficialul campioanei anunță un viitor strălucit pentru „Messi de România”.
”David Popa este din Luduș, a făcut până acum 3 perioade de pregătire cu prima echipă și este unul dintre fotbaliștii care evoluează la trupa Elite și la cei U17 ani este titular în echipa națională.
Avem acolo 3 fotbaliști titulari în echipa națională. Avem o generație foarte bună. Cei doi, Mihai Toma și David Popa, au contracte cu noi. Dacă Mihai Toma a debutat în Cupa României, acum i-a venit rândul lui David.
S-a descurcat foarte bine pentru că este un jucător cu mare calitate și care nu prea se sperie de adversar, chiar deloc. Așteptăm să crească.David Popa poate avea șanse să joace și cu CFR, vom vedea. Este prea mic pentru un împrumut în SuperLiga. Parcursul firesc ar fi un an în Liga a 2-a”, a declarat Mihai Stoica, la Orange Sport.